Դևիդ_Բեքհեմ
Առաջին մրցաշրջաններ
Բեքհեմի տեղափոխությունը ԱՄՆ հետաքրքրության մեծ ալիք բարձրացրեց տեղի երկրպագուների մոտ, ինչը հաստատում էին խաղերի տոմսերի չափից ավելի բաժանորդագրությունները, որոնք վաճառվեցին 2008 թվականի մրցաշրջանում։ Բեքհեմը կնքեց 5 տարվա պայմանագիր, որի ընթացքում նա վաստակելու էր ընդհանուր 32.5 միլիոն եվրո՝ տարեկան 6.5 միլիոն ։ Ամերիկյան լրատվամիջոցներն աննախադեպ գովազդային արշավ սկսեցին, որն ուղղված էր ֆուտբոլիստի բրենդի առաջխաղացմանը, ինչպես նաև ֆուտբոլի ժողովրդականացմանն ընդհանրապես ։ Բեքհեմի տեղափոխումը «Գալաքսի» թույլ տվեց ևս երկու ֆուտբոլիստների աշխատավարձը բարձրացնել «Գալաքսի»-ի ստանդարտ աշխատավարձից, ինչը և ազդեց ամերիկյան ֆուտբոլի առաջընթացին և նրա հանդեպ հետաքրքրության բարձրացմանն ամբողջ աշխարհում։ 2007 թվականի ապրիլին Բեքհեմը և Վիկտորյան Բևերլի Հիլզում գնեցին 18.2 միլիոն դոլար արժողությամբ առանձնատուն ։ Նոր ակումբի հետ պայմանագիրն ուժի մեջ մտավ 2007 թվականի հուլիսի 11-ին, հուլիսի 13-ին ավելի քան հինգ հազար երկրպագուների և 700 լիազորագրված լրագրողների ներկայությամբ Բեքհեմը պաշտոնապես ներկայացվեց որպես «Գալաքսի»-ի ֆուտբոլիստ ։ Հուլիսի 21-ին տեղի ունեցավ նրա առաջին հանդիպումը լոնդոնյան «Չելսի»-ի հետ ընկերական խաղում (1:0), որը հեռարձակվում էր ուղիղ եթերում և որը մարզադաշտ էր բերել այնպիսի հայտնի դեմքերի, ինչպիսիք էին Առնոլդ Շվարցենեգերը, Եվա Լոնգորիան, Թոմ Քրուզը, Ջենիֆեր Լավ Հյուիթը և Ալիսիա Սիլվերսթոունը ։ Չնայած խաղին մասնակից անվանի ֆուտբոլիստներին՝ ամերիկացի երկրպագուների ամբողջ ուշադրությունը պահեստային նստարանին նստած Բեքհեմի վրա էր, ով դուրս եկավ մարզադաշտ 78-րդ րոպեին և շուտով վնասվածք ստացավ։ Վնասվածքի պատճառով Բեքհեմը բաց թողեց 4 խաղ, չնայած ամբողջ մրցաշրջանի ընթացքում գտնվում էր թիմի հետ՝ ներկա գտնվելով բոլոր խաղերին։ Տորոնտոյում կայանալիք հաջորդ խաղին անվտանգության նկատառումներից ելնելով՝ «Գալաքսի»-ի ֆուտբոլիստները մեկնեցին չարտերային թռիչքով, ինչը նախկինում արգելվում էր լիգայի կողմից հավասար մրցակցություն ապահովելու համար, և տեղավորվեցին հինգ աստղանի հյուրանոցում (Տորոնտոյի հովանավորությամբ) «Գալաքսի»-ի համեստ հյուրանոցների փոխարեն ։ Առաջին պաշտոնական խաղը կալիֆորնիական ակումբի կազմում Բեքհեմն անցկացրեց «Դի Սի Յունայթեդ» թիմի դեմ. դեռ ամբողջովին չապաքինված Բեքհեմի մասնակցությամբ խաղը տեղի ունեցավ օգոստոսի 9-ին Ռոբերտ Քենեդու անվան մարզադաշտում, որը հավաքեց ռեկորդային թվով երկրպագուներ (46 686) ։ Օգոստոսի 15-ին կայանալիք Հյուսիսամերիկյան Լիգայի կիսաեզրափակիչ խաղը Բեքհեմի համար դարձավ ուղենշային՝ մի քանի պատճառներից ելնելով. նախ նա հանդես եկավ մեկնարկային կազմում, առաջին անգամ որպես ավագ, խփեց առաջին գնդակը, կատարեց առաջին գոլային փոխանցումը, ինչպես նաև ստացավ իր առաջին դեղին քարտն ամերիկական ակումբի կազմում։ Օգոստոսի 29-ին մեքսիկական «Պաչուկա» ակումբի դեմ Հյուսիսամերիկյան Լիգայի եզրափակիչ խաղի ժամանակ Բեքհեմը, վնասելով աջ ծունկը, լքեց մարզադաշտը, ամերիկացիները, 93-րդ րոպեին հավասարեցնելով հաշիվը, խաղը հասցրին 11 մետրանոցների՝ արդյունքում զիջելով խաղը ։ Հետազոտությունը ցույց տվեց, որ Բեքհեմի ապաքինումը վեց շաբաթ կտևի։ Հոկտեմբերի 21-ին Բեքհեմը վերադարձավ և եզրափակիչ փուլ անցնելու համար մասնակցեց որոշիչ խաղին, «Չիկագո Ֆայրի» դեմ, որտեղ «Լոս Անջելես Գալաքսի»-ն պարտություն կրեց՝ ավարտելով մրցաշրջանը հինգերորդ տեղում, իսկ MLS-ի առաջնությունը՝ 11-րդ տեղում։ Մրցաշրջանի ընթացքում Բեքհեմն անցկացրեց ութ խաղ, խփեց մեկ գնդակ և կատարեց յոթ գոլային փոխանցում։ 2008 թվականի հունվարի և փետրվարի մի մասը Բեքհեմն անցկացրեց Լոնդոնում՝ անցկացնելով պարապմունքներ «Արսենալ»-ի հետ ՝ պատրաստվելով ընկերական խաղերի ազգային հավաքականի կազմում, որն այդ ժամանակ ղեկավարում էր իտալացի հին ծանոթ Ֆաբիո Կապելլոն, իսկ հետո վերադարձավ Լոս-Անջելես նոր մրցաշրջանից առաջ պարապմունքներին մասնակցելու, ապրիլի 3-ին նա բացեց հաշիվը MLS-ի շրջանակներում՝ գրավելով «Սան-Խոս Էրտկուեյկս»-ի դարպասը։ Մայիսի 24-ին «Կանզաս-Սիթի Ուիզարդս»-ի դեմ խաղում Բեքհեմը կրկնեց իր իսկ նվաճումը՝ դարպասը գրավելով 70 յարդ հեռավորությունից ։ Ընդհանուր առմամբ 2008 թվականի մրցաշրջանը է՛լ ավելի անհաջող էր «Գալաքսի»-ի համար, քան 2007-ը։ Այս անգամ ակումբը մրցաշրջանն ավարտեց 6-րդ հորիզոնականում և նորից չհայտնվեց եզրափակիչ փուլում։ Այդուհանդերձ, 2008 թվականը կարելի է ֆուտբոլիստի համար հաջող համարել։ Նա վերադարձավ Անգլիայի ֆուտբոլի ազգային հավաքական և անցկացրեց մի քանի հաջող խաղեր՝ շահելով գլխավոր մարզչի վստահությունը, ինչպես նաև՝ գրավելով մի քանի եվրոպական ակումբների ուշադրությունը։